দু’দিন ধরে এক গৃহবধূর মৃতদেহ পড়ে রইল উলুবেড়িয়া মহকুমা হাসপাতালের মর্গে। দেহ হাসপাতালের মর্গ থেকে বার করতে হন্যে হয়ে ঘুরতে হল তাঁর পরিবার-পরিজনকে। অবশেষে তিনদিনের মাথায় পুলিশি হস্তক্ষেপে দেহ পেলেন গৃহবধূর বাপের বাড়ির লোকেরা। 
জানা গিয়েছে, গত বুধবার অর্ধদগ্ধ অবস্থায় উলুবেড়িয়া হাসপাতালে ভর্তি হন পাঁচলা থানা এলাকার জুজার শাহ পাড়ার বাসিন্দা বছর পঁয়ত্রিশের গৃহবধূ তাজেল বিবি। শ্বশুরবাড়ির লোকজন তাজেলকে উলুবেড়িয়া মহকুমা হাসপাতালে ভর্তি করেন। তার পর থেকেই রহস্যজনকভাবে আর হাসপাতালমুখো হননি শ্বশুরবাড়ির কেউ। বুধবার দুপুরে এই গৃহবধূ মারা যান। তার পরেই ময়নাতদন্ত করতে গিয়ে তৈরি হয় বিভ্রান্তি।

এই বিষয়ে অন্যান্য খবর

ফ্ল্যাট ভাড়া নিয়ে মধুচক্রের কারবার দম্পতির, টের পাননি প্রতিবেশীরাও!


কারণ তাজেল বিবিকে হাসপাতালে ভর্তি করার সময়ে তাঁর শ্বশুরবাড়ির লোকজন হাসপাতালের রেজিস্ট্রারে নাম লেখেন তাইজেল শেখ। তাঁর স্বামীর নাম লেখা হয় শেখ রেজ্জাক। যদিও গৃহবধূর স্বামীর সঠিক নাম লালচাঁদ শাহ। 
গৃহবধূর যেহেতু অস্বাভাবিক মৃত্যু হয়েছে, তাই স্বাভাবিক ভাবেই ময়নাতদন্ত বাধ্যতামূলক। ময়নাতদন্তের সময়ে মৃতের পরিচয়পত্রের সঙ্গে হাসপাতালে ভর্তির সময়ে দেওয়া বধূর নাম ও তাঁর স্বামীর নাম না মেলায় থমকে যায় ময়নাতদন্ত। 
সঠিক কাগজ-পত্র আনতে বলেন চিকিৎসকরা। মৃতের বাবা ইয়াজউদ্দিন শাহ পেশায় জরির কারিগর। কর্মসূত্রে তিনি মুম্বইতে থাকেন। মেয়ের মৃত্যুর খবর শুনে তিনি উলুবেড়িয়া হাসপাতালে ছুটে আসেন। তিনি জানান, ‘‘আজ দু’দিন যাবৎ মেয়ের দেহ ময়নাতদন্ত করানোর জন্য হন্যে হয়ে ঘুরছি। শুক্রবার অবশেষে অনেক কাঠখড় পুড়িয়ে মেয়ের দেহ ময়নাতদন্ত হল।’’
যদিও স্বাভাবিক ভাবেই প্রশ্ন উঠেছে, কেন ভর্তির সময়ে বধূ ও তাঁর স্বামীর নাম ভুল লেখানো হল? এই বিষয়ে তাজেলের বাবা ইয়াজউদ্দিন অভিযোগ করেন, তাঁর মেয়েকে পুড়িয়ে মেরেছে শ্বশুরবাড়ির লোকরা। সাংসারিক অশান্তির কারণে তাঁর মেয়ের গায়ে আগুন লাগানো হয়। তার পর তারাই হাসপাতালে ভর্তি করে। এই ঘটনা চাপা দিতেই ইচ্ছাকৃত ভাবে হাসপাতালে ভর্তির সময়ে ভুল নাম লেখানো হয়।
শেষ পর্যন্ত মেয়ের মৃতদেহ পেতে উলুবেড়িয়া থানার দ্বারস্থ হন ইয়াজউদ্দিন। থানা থেকে মেয়ের পরিচয় সম্পর্কে লিখিত শংসাপত্র আনতে বলা হয়। শেষ পর্যন্ত নিজের গ্রাম পঞ্চায়েত থেকে লিখিত শংসাপত্র নিয়ে আসার পরে থানা থেকে তাজেলের দেহ তাঁর বাবার হাতে তুলে দেওয়া হয়।
জানা গিয়েছে, বছর দশেক আগে উলুবেড়িয়ার কৈজুরি শাহ পাড়ার বাসিন্দা তাজেল শাহের সঙ্গে বিয়ে হয় পাঁচলা থানা এলাকার জুজার শাহ পাড়ার বাসিন্দা পেশায় জরি শিল্পী লালচাঁদ শাহের। তাঁদের তিন সন্তান রয়েছে। তাজেলের এক আত্মীয় হাবিব শাহের অভিযোগ, ‘‘স্বামীর অবৈধ সম্পর্কের প্রতিবাদ করাতেই এই পরিণতি হয়েছে তাজেলের। শ্বশুরবাড়ির লোকজন ওঁকে শুধু হাসপাতালে ভর্তি করে দিয়ে চলে গিয়েছে। মারা যাওয়ার খবর পেয়েও হাসপাতালে একবারের জন্য আসেনি। এমনকী, তাজেলের প্রয়োজনীয় পরিচয়পত্রও দেয়নি।’’ যদিও দেহ হাতে পাওয়া নিয়ে হয়রানির মধ্যে শেষ পর্যন্ত তাজেলের শ্বশুরবাড়ির বিরুদ্ধে থানায় কোনও অভিযোগ দায়ের করা হয়নি।